Róžant (JK/SN). Hižo dlěši čas sej starši pěstowarskich dźěći kaž tež mnohe młode swójby z Ralbic žadaja, natwarić nowe abo znajmjeńša ponowić a rozšěrić dotalne hrajkanišćo tamnišeje pěstowarnje. Te dźě nimo pěstowarskich tež dalše dźěći jako zjawne hrajkanišćo wužiwaja, štož je mjeztym slědy zawostajiło. Ralbičanske hrajkanišćo tuž w formje, poskitku a wuhotowanju dźensnišim narokam hižo njewotpowěduje. Starši kaž tež staršiska přirada su so tuž na gmejnu wobroćili a ju wo pomoc prosyli. Serbske šulske towasrtwo jako nošer ze swójskeje mocy tak wobšěrny nadawk zmištrować njemóže. Ma-li pak so hrajkanišćo dale zjawnje wužiwać, je gmejna wužadana. Tež wona pak srědki nima, hrajkanišćo w načasnej formje natwarić. Tohodla zrodźichu ideju, zo starši w swójskej režiji trěbne zakładne kaž tež přihotowanske dźěła sami wukonjeja. Wo tym su so staršiska přirada, starši kaž tež nošer a gmejna nětko dojednali. Gmejnje jeničce zbywa so wo to starać, zo namaka wotpowědnu firmu, kotraž hrajkanišćo z načasnymi nastrojemi wuhotuje.
szl_Latn